તે મોટે ભાગે નકલખોર છે. તે સાવ સીધું કોપી/ પેસ્ટ કરનાર કે આખાંને આખાં પાનાં સ્કેન કરીને મુકનાર કે બહુ બહુ તો, ચોપડીઓ કે સામાયિકોમાંથી ટાઈપ કરીને નકલ કરનાર છે. રડ્યાખડ્યા કોક વીરલા કાંઈક પોતાનું સર્જન કરે છે. પણ એ લેખક કરતાં બહુ જુદી માયા છે. એને એનું લખાણ પ્રસિદ્ધ કરવા માટે કોઈની પરવાનગી લેવી પડતી નથી; કોઈની દાઢીમાં હાથ નાંખવો પડતો નથી; કોઈની ખુશામત કરવી પડતી નથી, કે એને કોઈની શેહ શરમ નડતી નથી. એને કોઈ પ્રુફ રીડરની જરુર હોય તેમ જણાતું નથી! એ સાવ બિનધાસ્ત લેખક છે. એને પ્રસિદ્ધિની કશી પડી નથી. એનું લખાણ બેચાર સગાં સંબંધી અને મિત્રો વાંચે; એનાથી એને સંતોષ છે. બાકી કોઈ પણ લેખકની જેમ પ્રશંસા અને દાદ મેળવવા માટે એ પણ તલસે છે. કદાચ વધારે તીવ્ર રીતે- કારણકે, અહીં આખી દુનિયામાંથી ટપાટપ પ્રતિભાવ મળી શકે છે; જે સામાન્ય લેખકના નસીબમાં નથી.